Kemény hangú közleményt adott ki a CEU-ról az amerikai nagykövetség
Az USA ellenez bármilyen törekvést, amely veszélyezteti a CEU működését vagy függetlenségét - írta az ideiglenes ügyvivő, aki arra is felhívta a figyelmet, hogy a CEU erős kétpárti támogatást élvez az amerikai kormányban.
A budapesti Amerikai Nagykövetség ideiglenes ügyvivője, David Kostelancik közleményt adott ki szerdán a CEU ellehetetlenítését célzó törvénymódosítási tervről.

"Az Egyesült Államok nagy aggodalommal tekint a magyar kormány által tegnap benyújtott törvénymódosítási javaslatra, amely súlyosan akadályozná a Közép-Európai Egyetem (Central European University) működését Budapesten.

A Közép-Európai Egyetem (Central European University) az Egyesült Államokban és Magyarországon is rendelkezik akkreditációval, és magyarok ezreit oktatta és alkalmazta. Elsőrangú felsőoktatási intézmény, kiváló hírnévnek örvend Magyarországon és szerte a világon, a tanszabadság fontos központja a térségben.
 
Az Egyetem továbbá fontos sikertörténete az amerikai-magyar kapcsolatoknak, és erős kétpárti támogatást élvez az amerikai kormányban. Az Egyesült Államok ellenez bármilyen törekvést, amely veszélyezteti az Egyetem működését vagy függetlenségét" - írta.

Mint arról beszámoltunk, a kormány törvénymódosítási tervezetet írt, amely kifejezetten a CEU ellen irányul. Az intézmény közleményében úgy reagált, a diszkriminatív jogszabály ellehetetlenítené az egyetem működését. Balázs Zoltán közgazdász-politológus, a Budapesti Corvinus Egyetem tanára a hvg.hu-n véleménycikkben fejtette ki álláspontját az ügyben. A CEU-botrány összes fejleményét elolvashatja percről percre tudósításunkban.
CEU David Kostelancik Támadás a CEU ellen USA amerikai nagykövetség